Ingkang punika atur panuwun kawula asangêt-sangêt, ingkang mugi-mugi wontêna sih pitulung kawêlasanipun kangjêng tuwan residhèn, anyuwunakên dhumatêng kangjêng guprêmèn, lulusipun balônja kawula, supados dadosa panggêsangan kawula ing saanak rayat, wondening bilih wontên karsanipun kangjêng guprêmèn saha karsanipun kangjêng tuwan residhèn amaringi padamêlan, ingkang kawula sagêd anglampahi, padamêlan ing salêbêtipun nagari Surakarta ngriki, kawula inggih sandika anglampahi, sabab kawula rumaos sampun botên pikantuk padamêlan dados panggêsangan sanèsipun ingkang anyêkapi kawula têdha saanak rayat, kajawi namung sih kawêlasan pitulungipun kangjêng tuwan residhèn, anyuwunakên dhumatêng kangjêng guprêmèn, saha aparing padamêlan dhumatêng kawula. Wondening awit kawula kaparingan padamêlan dados guru têmbung Jawi ing pamulangan Surakarta, awit ing taun 1833, kaparingan balônja 15 rupiyah, ngantos sapriki, kawula botên nama gadhah kalêpatan dhumatêng kangjêng guprêmèn, sarta dhumatêng kangjêng tuwan residhèn, mila asangêt-sangêt ing panuwun kawula sih pitulung lunturing kawêlasanipun kangjêng tuwan residhèn, anyuwunakên bab atur kawula sadaya wau dhumatêng kangjêng guprêmèn, lulusipun ing balônja panggêsangan kawula ing sapanginggilipun.